text: Ja és oficial: El Barça anuncia el fitxatge del Kun Agüero
  El davanter argentí firma per les pròximes dues temporades amb el club blaugrana
  per Blai Melgar 31/05/2021 16:25h
  Ja és oficial: el Kun Agüero aterra a Can Barça. El club blaugrana ha anunciat aquest mateix dilluns el que era un secret a veus des de feia setmanes i el futbolista argentí vestirà la samarreta del F.C.Barcelona durant les dues pròximes temporades. El davanter era un dels antics anhels de la direcció esportiva blaugrana i arriba de franc procedent del Manchester City, on hi ha estat una referència des de l'any 2011.
  Agüero, que tindrà una clàusula de rescissió de 100 milions d'euros, ha aterrat a la ciutat comtal aquest matí i ha passat la revisió mèdica per la consulta del doctor Ramon Cugat. Aquesta mateixa tarda serà presentat.
  El Barça, d'altra banda, espera fer oficial també l'arribada d'Eric Garcia. El central, que també arribarà lliure del Manchester City, firmarà amb el club blaugrana demà mateix, segons apunta 'Mundo Deportivo'.
  Agüero, el soci ideal de Messi
  No és cap secret que l'amistat que manté Agüero amb l'astre argentí ha estat un factor de pes a l'hora decidir el seu fitxatge. Tot i això, l'arribada del `9' argentí va molt més enllà d'un simple capritx. El Barça necessitava com el pa que menja un davanter de referència més enllà de Braithwhite (únic punta natural de la plantilla) i Agüero té el perfil que es necessitava.
  Així mateix, ara tot sembla indicar que a les oficines del club blaugrana es sondejarà l'arribada de Memphis Depay. El capità de la selecció holandesa és un dels grans desitjos de Ronald Koeman i també arribaria gratis al Camp Nou. Al·licient més que llaminer per a un F.C.Barcelona molt afectat per la crisi de la Covid-19 i que necessita ser molt primmirat amb les despeses.